Title: ALTAFJORDENS HULEFOLK 1944-1945
Description: Høsten 1944 blei det slått opp plakata i Finnmark og Nord-Troms. Alle skulle evakueres. De som blei igjen ville bli skutt.
Men mange blei likevel igjen. Selv om alt blei brent, overvintra folk i huler, under båter eller i dårlige gammer vinteren 1944/45. De er blitt kalt "huleboera".

Ganske mye er blitt skrevet om "huleboeran", spesielt i enkelte områder av Finnmark. I andre områder - og ofte der folk måtte klare seg lengst uten hjelp - er lite av det som skjedde kjent. Slik har det vært i Altafjorden. Her blei vel 300 mennesker igjen da evakueringsordren kom.

Boka "Altafjordens hulefolk 1944-1945" bygger på en lang rekke lyd-båndopptak gjort gjennom en tiårsperiode. Her får de som opplevde denne harde og vanskelige tida sjøl fortelle sin historie.

Vel førti fortellere får vi møte i denne boka. Og vi lærer å kjenne det livet som tross alt blei levd denne siste krigsvinteren - i et område som skulle vært utsletta som ledd i "den brente jords taktikk".

Arvid Petterson har foretatt innsamlingsarbeidet og redigeringen. Hans fotografier er valgt med omhu og utfyller fortellingene. Men han lar fortellerne bruke sine egne ord ....

Boka er utgitt av Alta historielag, Arvid Petterson og forlaget Lofotboka.